คลัง เสนอ ครม. พิจารณาขยายเวลามาตรการลดภาษีสรรพสามิตน้ำมันดีเซล และติดตามเราเที่ยวด้วยกันเฟส 5
การประชุมคณะรัฐมนตรีวันนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธาน มีวาระที่น่าติดตาม อาทิ กระทรวงการคลัง จะเสนอขยายเวลามาตรการลดภาษีสรรพสามิตน้ำมันดีเซล เพื่อแบ่งเบาภาระค่าครองชีพประชาชนและภาระกองทุนน้ำมันเชื้อเพลิง โดยมาตรการเดิมจะสิ้นสุดลงวันที่ 20 มกราคมนี้ จึงต้องพิจารณาว่าจะลดภาษีอีกลิตรละ 5 บาท เป็นเวลา 2 เดือนแบบเดิมหรือไม่ รวมทั้งอาจเสนอเพิ่มเงินสมทบ ให้สมาชิกกองทุนการออมแห่งชาติ ในฝั่งรัฐบาลเป็นสูงสุด 1,800 บาทต่อปี จากปัจจุบันที่ 1,200 บาทต่อปี ส่วนสมาชิกสามารถเพิ่มการออมเงินตัวเองได้สูงสุด 3 หมื่นบาท จากเดิม 13,200 บาทต่อปี เพื่อดึงดูดแรงงานนอกระบบ หรือแรงงานอิสระที่ไม่อยู่ในระบบของกองทุนประกันสังคม กองทุนสำรองเลี้ยงชีพ หรือกองทุนบำเหน็จบำนาญ ให้เข้ามาออมเงิน เพื่อรองรับวัยเกษียณกันมากขึ้นและต้องติดตามว่า โครงการเราเที่ยวด้วยกัน เฟส 5 เสนอเข้า ครม.วันนี้หรือไม่ หลังจากนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา ระบุว่า ขณะนี้เหลือเพียง พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ลงนามบรรจุเข้าสู่วาระการประชุมเท่านั้น